Triangle of Sadness

Triangle of Sadness (Tristuraren triangelua litzateke euskaraz) 2022ko Ruben Östlund suediar zinema zuzendariaren filma da. Komedia beltz satiriko den film hau urte bereko Urrezko Palma irabazi zuen Cannesko Zinemaldian.

Ruben Östlund-ek idatzi eta zuzendu zuen. Ingelesez egin zuen zinemako lehen filma izan zen. Harris Dickinson, Charlbi Dean, Dolly de Leon, Zlatko Buriτ, Henrik Dorsin, Vicki Berlin eta Woody Harrelson aktoreak dira  protagonistak. Ultra aberatsentzako luxuzko itsas bidaia batean sartzeko gonbita egin diete bikote ospetsu eta modelo batzuei.  Baina gauzak txarto ateratzen zaizkie. Filma estreinatu eta hiru hilabetera, 2022ko abuztuan, ustekabean hil zen Charlbi Dean aktorea, berak egin zuen azken filma izan zen hau.

Triangle of Sadness 2022ko Canneseko Nazioarteko Zinemaldian estreinatu zen maiatzean. Arrakasta lortu zuen, filmaren proiekzioa bukatzean zortzi minutuko txaloaldia jaso zuen eta gainera Urrezko Palma irabazi zuen. Frantzian estreinatu zen 2022ko irailaren 28an, Estatu Batuetan eta Suedian urriaren 7an, Alemanian urriaren 13an eta Erresuma Batuan urriaren 28an. Filmak kritika positiboak jaso ditu normalean.

 Sinopsia 

Carl mutila (Harris Dickinson) eta Yaya neska (Charlbi Dean) modelo eta influencer arrakastatsuak dira, eta luxuzko itsas bidaia batera gonbidatu dituzte. Yateko aberatsen bizimodu apetatsu eta hutsala erakutsi ondoren kapitain alkoholiko, marxista eta pasota bat (Woody Harrelson) erakusten du Östlund-ek. Kapitainak bidaiariei eskaintzen dien afaria, kaos bihurtuko da ekaitz bortitz batengatik. Bidaiari gehienak zorabiatuta eta gonbitoka dabiltzala, ardo botila baten inguruan txantxetan eta eztabaida dialetikoan aritzen dira kapitain marxista eta Dimitry aberats errusiarra (Zlatko Burić). 

Geroago Yatea hondoratzen denean, jenderik gabeko uharte batean amaituko dute Carl eta Yaya yateko aberats batzuekin eta tripulazioko kide batzuekin, horien artean emakume garbitzaile bat (Dolly de Leon). Uhartean bizirik irauteko borrokan, lehenagoko hierarkiak aldatu egingo dira, garbitzailea baita arrantzan dakien bakarra.

 Aktoreak 
 Harris Dickinson: Carl
 Charlbi Dean: Yaya
 Dolly de Leon: Abigail
 Zlatko Burić: Dimitry
 Woody Harrelson: Thomas Smith kapitaina
 Iris Berben: Therese
 Vicki Berlin: Paula
 Henrik Dorsin: Jorma Björkman
 Jean-Christophe Folly: Nelson
 Amanda Walker: Clementine
 Oliver Ford Davies: Winston
 Sunnyi Melles: Vera

 Erreferentziak 

 Kanpo estekak 

Kategoria:Suediako filmak
Kategoria:Frantziako filmak
Kategoria:Erresuma Batuko filmak
Kategoria:Alemaniako filmak
Kategoria:Ameriketako Estatu Batuetako filmak
Kategoria:Greziako filmak
Kategoria:Drama-komedia filmak
Kategoria:Itsasontzietan girotutako filmak
Kategoria:Uharteetan girotutako filmak
Kategoria:Urrezko Palma irabazi duten filmak